Document ID: 32008D0766

KOMISIJAS LĒMUMS
(2008. gada 25. augusts)
par vadītāja apliecību kategoriju savstarpējo atbilstību
(izziņots ar dokumenta numuru C(2008) 3790)
(Dokuments attiecas uz EEZ)
(2008/766/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 29. jūlija Direktīvu 91/439/EEK par vadītāju apliecībām (1) un jo īpaši tās 10. pantu,
tā kā:
(1)
Ar Direktīvu 91/439/EEK nosaka, ka visām vadītāja apliecībām, ko dalībvalstis ir izdevušas, tostarp tām apliecībām, kuras ir izdotas pirms savstarpējās atzīšanas principa piemērošanas datuma, jābūt savstarpēji atzītām.
(2)
Savstarpējas vadītāja apliecību atzīšanas princips ir saistīts ar visu to tiesību pilnīgu atzīšanu, kuras apliecības turētājam ir piešķirtas saskaņā ar tajā laikā spēkā esošajiem valsts noteikumiem.
(3)
Direktīvā 91/439/EEK noteikts, ka dalībvalstīm jānosaka atbilstība starp to kategoriju vadītāja apliecībām, kas izdotas pirms minētās direktīvas īstenošanas, un tām, kas balstītas uz Kopienas paraugu. Šī atbilstība jānosaka ar Komisijas piekrišanu juridiski saistošā formā.
(4)
Ar Komisijas 2000. gada 21. marta Lēmumu 2000/275/EK par dažu kategoriju vadītāja apliecību savstarpējo atbilstību (2) noteiktās vadītāja apliecību kategoriju atbilstības tabulas ir jāatjaunina, jo īpaši ņemot vērā Kopienas neseno paplašināšanos.
(5)
Tāpēc Lēmums 2000/275/EK ir jāatceļ,
IR PIEŅĒMUSI ŠO LĒMUMU.
1. pants
Šis lēmums attiecas uz visām derīgajām vadītāja apliecībām, kuras ir izdotas dalībvalstīs un kuras joprojām ir apritē.
2. pants
Atbilstības tabulas starp to vadītāja apliecību kategorijām, kas ir izdotas dalībvalstīs pirms Direktīvas 91/439/EEK pilnīgas īstenošanas, un saskaņotajām vadītāja apliecību kategorijām, kā noteikts Direktīvas 91/439/EEK 3. pantā, ir noteiktas šā lēmuma I pielikumā.
3. pants
1. Attiecīgo kategoriju vadītāja apliecības, kas ir izdotas pirms Direktīvas 91/439/EEK īstenošanas, tās turētājam dod tiesības, nemainot vadītāja apliecību, vadīt atbilstīgo kategoriju transportlīdzekļus, kā aprakstīts šā lēmuma I pielikumā. Var tikt piemēroti konkrēti ierobežojumi, kas atbilstīgām tiesībām noteikti šā lēmuma I pielikumā.
2. Mainot vadītāja apliecību pret Kopienas parauga vadītāja apliecību, kā noteikts Direktīvas 91/439/EEK I un Ia pielikumā, piešķir atbilstīgas tiesības, kā aprakstīts šā lēmuma I pielikumā.
3. Kodi, kas norāda uz atbilstīgo tiesību ierobežojumiem, ir saskaņoti Kopienas kodi, kā noteikts Direktīvas 91/439/EEK 7. panta 1. punkta a) apakšpunktā.
4. Kopienas savstarpējas atzīšanas princips, kā noteikts Direktīvas 91/439/EEK 1. panta 2. punktā, netiek piemērots vadītāja apliecību valsts kategorijām.
4. pants
No šā lēmuma spēkā stāšanās dienas atceļ Lēmumu 2000/275/EK.
Atsauces uz atcelto lēmumu uzskata par atsaucēm uz šo lēmumu, un tās jālasa saskaņā ar korelācijas tabulu II pielikumā.
5. pants
Šis lēmums ir adresēts dalībvalstīm.
Briselē, 2008. gada 25. augustā

Labels: 8
18
15